## ΕΛΛΗΝΙΚΗ ΔΗΜΟΚΡΑΤΙΑ

ΕΙΡΗΝΟΔΙΚΕΙΟ ΝΑΟΥΣΑΣ Νάουσα 10 Νοεμβρίου 2020

**ΠΡΑΞΗ 161/2020**

**Η ΠΡΟΪΣΤΑΜΕΝΗ ΤΟΥ ΕΙΡΗΝΟΔΙΚΕΙΟΥ ΝΑΟΥΣΑΣ**

Αφού έλαβε υπ’ όψιν:

1) Την υπ’ αριθ. Δ1α/Γ.Π.οικ.:71342/6-11-2020 (ΦΕΚ 4899, τ. Β΄) Κοινή Υπουργική Απόφαση των Υπουργών Οικονομικών – Ανάπτυξης και Επενδύσεων – Προστασίας του Πολίτη – Εθνικής Άμυνας – Παιδείας και Θρησκευμάτων – Εργασίας και Κοινωνικών Υποθέσεων – Υγείας – Περιβάλλοντος και Ενέργειας – Πολιτισμού και Αθλητισμού – Δικαιοσύνης – Εσωτερικών – Μετανάστευσης και Ασύλου – Υποδομών και Μεταφορών – Ναυτιλίας και Νησιωτικής Πολιτικής – Αγροτικής Ανάπτυξης και Τροφίμων, με θέμα «Έκτακτα μέτρα προστασίας της δημόσιας υγείας από τον κίνδυνο περαιτέρω διασποράς του κορωνοϊού COVID-19 στο σύνολο της Επικράτειας για το διάστημα από το Σάββατο 7 Νοεμβρίου 2020 έως και τη Δευτέρα 30 Νοεμβρίου 2020»,

2) τις υπηρεσιακές ανάγκες καθώς και την εύρυθμη λειτουργία των υπηρεσιών του Ειρηνοδικείου Νάουσας,

3) το ότι η υπηρεσία μας δεν έχει ακόμη ενταχθεί στη διαδικτυακή πύλη [www.solon.gr](http://www.solon.gr) μέσω της οποίας θα μπορούσαν να ζητηθούν και να χορηγηθούν τα εκεί αναφερόμενα πιστοποιητικά, βεβαιώσεις, κ.λ.π. και ως εκ τούτου η σχετική διαδικασία καθίσταται δυνατή μόνο με φυσική παρουσία των αιτούντων και συντασσόντων αυτά,

4) το ότι, στα πλαίσια των εκτάκτων μέτρων προστασίας της δημόσιας υγείας από τον κίνδυνο περαιτέρω διασποράς του κορωνοϊού COVID-19 στο σύνολο της Επικράτειας για το διάστημα από το Σάββατο 7 Νοεμβρίου 2020 έως και τη Δευτέρα 30 Νοεμβρίου 2020, έχει επιβληθεί το μέτρο της απαγόρευσης της κυκλοφορίας των πολιτών, η δε μετάβαση σε δημόσια υπηρεσία επιτρέπεται μόνο εξαιρετικά και, ειδικότερα, εφόσον δεν είναι δυνατή η ηλεκτρονική ή τηλεφωνική εξυπηρέτηση και μόνο για κατεπείγουσες ανάγκες, μετά από τον καθορισμό ραντεβού για το οποίο ενημερώνεται εγγράφως ή ηλεκτρονικώς ο πολίτης και υπό την επιπλέον προϋπόθεση επίδειξης της ως άνω ενημέρωσης

5) την προάσπιση κυρίως της δημόσιας υγείας αλλά και τις υπηρεσιακές ανάγκες για την εύρυθμη λειτουργία των υπηρεσιών του Ειρηνοδικείου Νάουσας καθώς και την προστασία της υγείας των υπηρετούντων στη Γραμματεία αυτού λόγω των προφανών κινδύνων που εγκυμονεί ο συνωστισμός πολιτών και συνηγόρων που παρατηρείται στους χώρους της υπηρεσίας

**ΑΠΟΦΑΣΙΖΕΙ**

Ότι, για το ως άνω χρονικό διάστημα από 07.11.2020 έως και 30.11.2020 η λειτουργία του Ειρηνοδικείου Νάουσας θα διεξάγεται όπως παρακάτω αναφέρεται:

**Α) ΑΝΑΣΤΕΛΛΟΝΤΑΙ**:

1) Δίκες στο Ειρηνοδικείο Νάουσας, σύμφωνα με τα οριζόμενα στο άρθρο 1 παρ. 1, αριθ. 4 περίπτ. 5α του σχετικού πίνακα της ως άνω υπ’ αριθ. Δ1α/Γ.Π.οικ.: 71342/6-11-2020 ΚΥΑ.

2) Διενέργεια ενόρκων βεβαιώσεων, πλην αυτών που θα χρησιμοποιηθούν στην τακτική διαδικασία και σε λοιπές περιπτώσεις που οι υποθέσεις θα συζητηθούν χωρίς μάρτυρα, κατά έγγραφη δήλωση του πληρεξουσίου δικηγόρου ή του αιτούντος. Στις περιπτώσεις αυτές η ένορκη βεβαίωση θα διενεργείται **ΜΟΝΟ κατόπιν τηλεφωνικού ραντεβού** στο τηλέφωνο 2332028566.

3)Κατάθεση δηλώσεων τρίτου.

4)Κατάθεση ενδίκων μέσων.

5)Χορήγηση αντιγράφων αποφάσεων (πλην των αντιγράφων των προσωρινών διαταγών ή των ανακλήσεων αυτών και των αποφάσεων των ασφαλιστικών μέτρων που θα εκδίδονται το διάστημα αυτό).

6) Βεβαίωση του γνήσιου της υπογραφής για συναινετικά διαζύγια.

7) Διενέργεια αποποιήσεων.

8) Δημοσίευση και κήρυξη κυρίων ιδιόγραφων διαθηκών.

9) Αιτήσεις χορήγησης νομικής βοήθειας, εκτός από τις επείγουσες περιπτώσεις, κατά την κρίση του Ειρηνοδίκη Υπηρεσίας.

10) Κατάθεση διαταγών πληρωμής.

Για λοιπά επείγοντα θέματα που δε ρυθμίζονται ανωτέρω θα αποφασίζει ο Ειρηνοδίκης Υπηρεσίας κατά περίπτωση.

**Β) ΕΞΑΙΡΟΥΝΤΑΙ** από την αναστολή όσα αναφέρονται στο άρθρο 1 παρ. 1, αριθ. 4 περίπτ. 5β΄ του σχετικού πίνακα της ως άνω υπ’ αριθ. Δ1α/Γ.Π.οικ.: 71342/6-11-2020 ΚΥΑ, ήτοι:

1) Οι δίκες της τακτικής διαδικασίας που εκδικάζονται σύμφωνα με τις διατάξεις του Ν. 4335/2015.

2) Όλες οι δίκες ενώπιον των πολιτικών δικαστηρίων που συζητούνται χωρίς εξέταση μαρτύρων. Στις περιπτώσεις αυτές, λαμβάνει χώρα την προτεραία της δικασίμου έγγραφη δήλωση των πληρεξουσίων δικηγόρων των διαδίκων, η οποία κοινοποιείται στη γραμματεία του δικαστηρίου με τη χρήση ηλεκτρονικής αλληλογραφίας, ότι η συγκεκριμένη υπόθεση θα εκδικαστεί χωρίς την εξέταση μαρτύρων. Οι πληρεξούσιοι δικηγόροι υποχρεούνται να αποστέλλουν τις ανωτέρω δηλώσεις στην ηλεκτρονική διεύθυνση του Ειρηνοδικείου (**o08y49@otenet.gr**), με όλα τα στοιχεία ταυτοποίησης της υπόθεσης. Οι ίδιοι θα πρέπει να παρίστανται στο ακροατήριο αυτοπροσώπως κατά τον ορισθέντα χρόνο συζήτησης και να προσκομίζουν τις προτάσεις και τα σχετικά τους.

 3) Οι δίκες ασφαλιστικών μέτρων που έχουν ως αντικείμενο εγγυοδοσία, εγγραφή ή εξάλειψη ή μεταρρύθμιση προσημείωσης υποθήκης, συντηρητική κατάσχεση κινητής ή ακίνητης περιουσίας, δικαστική μεσεγγύηση, σφράγιση, αποσφράγιση, απογραφή και δημόσια κατάθεση κατά τα άρθρα 737, 738 ΚΠολΔ (π.δ. 503/1985, Α' 182), Ευρωπαϊκή διαταγή δέσμευσης λογαριασμού κατ' άρθρο 738Α ΚΠολΔ, τις ανακλήσεις αυτών, καθώς και τις σχετικές με αυτές διαφορές του άρθρου 702 ΚΠολΔ.

4) Η χορήγηση και ανάκληση προσωρινών διαταγών, οι οποίες γίνονται χωρίς κλήτευση του αντιδίκου.

5) Η δημοσίευση αποφάσεων.

6) Η δημοσίευση των δημοσίων διαθηκών.

**Κατάθεση διαθηκών** προς δημοσίευση θα λαμβάνει χώρα καθημερινά και κατά τις ώρες **8.00΄ έως 9.30΄**.

7) Η δημοσίευση διατάξεων αναγνώρισης ή τροποποίησης καταστατικού σωματείων.

8) Η συζήτηση των αιτήσεων που αφορούν σε συναινετική εγγραφή προσημείωσης υποθήκης, με έγγραφη διαδικασία σύμφωνα με το άρθρο 17 του Ν. 4864/2020.

9) Όσον αφορά τα πιστοποιητικά (περί μη δημοσίευσης διαθήκης, περί μη αποποίησης κληρονομίας, περί μη άσκησης ενδίκων μέσων και ανακοπών και περί μη ανάκλησης κληρονομητηρίου κλπ) θα χορηγούνται σε χρόνο που θα ορίζεται από τους υπαλλήλους των αρμοδίων γραφείων, κατόπιν αποστολής ηλεκτρονικού μηνύματος (**o08y49@otenet.gr**) ή φαξ (**2332028888**) από τον αιτούντα. Παρακαλείσθε κατά την αποστολή της αίτησης να περιλαμβάνετε πλήρη στοιχεία επικοινωνίας.

10) Η κατάθεση δικογράφων όλων των διαδικασιών (Νέα Τακτική Διαδικασία, Τακτική Διαδικασία, Ειδική Διαδικασία, Εκούσια Διαδικασία) και η κατάθεση προτάσεων και προσθηκών θα γίνεται καθημερινά. Για τις υποθέσεις ασφαλιστικών μέτρων επιτρέπεται η κατάθεση όλων των υποθέσεων πλην όμως θα εκδικάζονται δικόγραφα αιτήσεων με τα αντικείμενα που αναφέρονται ανωτέρω στον αριθμό 3.

Προς αποφυγή συνωστισμού, η γραμματεία θα δέχεται για την κατάθεση των ανωτέρω δικογράφων και την κατάθεση των προτάσεων από τις 09:00΄π.μ. έως τις 13:30΄ μ.μ. με σειρά αναμονής και τηρώντας την απόσταση 1,5 μέτρου και φορώντας υποχρεωτικά μάσκα.

Τα τμήματα της Γραμματείας του Ειρηνοδικείου θα συνεχίσουν να λειτουργούν με τον αριθμό των υπαλλήλων που κρίνεται αναγκαίος για την εύρυθμη λειτουργία τους σύμφωνα με τα ανωτέρω και μόνο για τις παραπάνω επιτραπείσες περιπτώσεις. Στο πλαίσιο των γενικών κατευθύνσεων που έχουν δοθεί από το Υπουργείο Υγείας, προτρέπουμε τους πληρεξουσίους δικηγόρους να μην προσέρχονται στους χώρους του Ειρηνοδικείου, παρά μόνον όσον αφορά στη διεκπεραίωση των προαναφερόμενων εξαιρεθεισών περιπτώσεων. Επιπρόσθετα όλοι οι εισερχόμενοι στο Κατάστημα του Ειρηνοδικείου πρέπει υποχρεωτικά να τηρούν τα προβλεπόμενα μέτρα ασφαλείας ήτοι:

1) Να χρησιμοποιούν μάσκα και αντισηπτικό (υπάρχει διαθέσιμο στους κοινόχρηστους χώρους του Ειρηνοδικείου)

2) Να τηρούν τη νόμιμη απόσταση μεταξύ τους (τουλάχιστον 1,5 μέτρο).

3) Να εισέρχονται ένας - ένας στους χώρους των γραφείων του Ειρηνοδικείου.

4) Για τα επείγοντα θέματα παρακαλούμε να απευθύνεστε στα τηλέφωνα του Ειρηνοδικείου Νάουσας.

Η ΠΡΟΪΣΤΑΜΕΝΗ ΤΟΥ ΕΙΡΗΝΟΔΙΚΕΙΟΥ ΝΑΟΥΣΑΣ

ΔΗΜΗΤΡΑ ΒΡΟΧΙΔΟΥ